
Text rozhodnutia
Súd: Krajský súd Banská Bystrica Spisová značka: 14Co/18/2012 Identifikačné číslo súdneho spisu: 6109202138 Dátum vydania rozhodnutia: 30. 01. 2012 Meno a priezvisko sudcu, VSÚ: JUDr. Mária Podhorová ECLI: ECLI:SK:KSBB:2012:6109202138.2 Uznesenie Krajský súd v Banskej Bystrici v právnej veci navrhovateľa LESY SR, š.p. Nám. SNP 8, Banská Bystrica, IČO: 36 038 351, zastúpený advokátkou JUDr. Evou Mihókovou, Advokátska kancelária, ul. X. V. XX, D. V. proti odporcovi H. X., nar. X.X.XXXX, bytom T. E. XXXX/XXX, A. A., občan SR, zastúpený Advokátskou kanceláriou Kašuba spol. s.r.o. ul. Horná 41, Banská Bystrica, o návrhu na zaplatenie úroku z omeškania zo sumy 746,36 Eur, o odvolaní odporcu proti rozsudku Okresného súdu Banská Bystrica zo dňa 11.10.2011, č.k. 14C/91/2009-227 takto r o z h o d o l : Rozsudok okresného súdu z r u š u j e a vec mu vracia na ďalšie konanie. o d ô v o d n e n i e : Napadnutým rozsudkom okresný súd zaviazal odporcu zaplatiť navrhovateľovi úrok z omeškania 9,5% ročne zo sumy 746,36 Eur od 6.12.2006 do 11.6.2009 vo výške 178,52 Eur do 3 dní od právoplatnosti rozsudku a odporcu zaviazal navrhovateľovi nahradiť trovy konania 265,46 Eur na účet právnej zástupkyne navrhovateľa. Prvostupňový súd dospel k záveru, že z faktúry na pôvodne žalovanú sumu vyplýva, že odporca bol povinný plniť vyfakturovanú sumu s dňom splatnosti 5.12.2006 a od nasledujúceho dňa 6.12.2006 sa dostal do omeškania s plnením peňažného dlhu navrhovateľovi. V omeškaní bol do dňa 11.6.2009 vrátane uvedeného dňa, keď dňa 12.6.2009 na účet navrhovateľa nabehla platba vo výške žalovanej pohľadávky. Výška úroku z omeškania je prvý deň omeškania 6.12.2006 stanovená nariadením Vlády č. 87/1995 Z.z. na vykonanie Občianskeho zákonníka podľa § 3 ako dvojnásobok základnej úrokovej sadzby určenej národnou bankou Slovenska. K uvedenému dátumu je to 9,5% ročne. Súd priznal navrhovateľovi úrok z omeškania 9,5% ročne zo sumy 746,36 Eur za obdobie od 6.12.2006 do 11.6.2009, čo predstavuje sumu 178,52 Eur. O náhrade trov konania bolo rozhodnuté podľa § 146 ods. 2 druhá veta O.s.p.. V zákonom stanovenej lehote podal proti rozsudku okresného súdu odporca prostredníctvom splnomocneného advokáta odvolanie. Dôvody odvolania videl v tom, že súd prvého stupňa dňa 11.10.2011 pojednával a rozhodol rozsudkom vo veci samej v prospech navrhovateľa a v neprospech odporcu v neprítomnosti odporcu a v neprítomnosti zástupcu odporcu, keď doručenie predvolania súd nemal vykázané, pretože do času pojednávania mu nebolo doručené. Predvolanie bolo doručené odporcovi resp. jeho právnemu zástupcovi až dňa 13.10.2011, t.j. až po konaní tohto pojednávania, čím súd prvého stupňa odňal odporcovi možnosť konať pred súdom, čo je vada konania uvedená v § 221 ods. 1 písm. f/ O.s.p., pričom odporca v konaní vôbec nebol vypočutý. Krajský súd preskúmal vec v medziach daných odvolaním podľa § 212 ods. 1 O.s.p. bez nariadenia pojednávania v súlade s § 214 ods. 2 O.s.p.. Napadnutý rozsudok s poukazom na ust. § 221 ods. 1 písm. f/ O.s.p. zrušil a vec mu vrátil podľa ods. 2 tohto ustanovenia na ďalšie konanie. Z obsahu spisu odvolací súd zistil, že prvostupňový súd vytýčil v uvedenej veci pojednávanie na deň 11.10.2011 o 12,20 hod.. V tento deň prvostupňový súd aj pojednával, hoci v zápisnici konštatuje neprítomnosť účastníkov a ich zástupcov, konštatuje ospravedlnenie právnej zástupkyne navrhovateľa, ktorá navrhuje rozhodnúť v jej neprítomnosti a konštatuje aj skutočnosť, že právny zástupca odporcu nemá vykázané doručenie, pretože sa nevrátila ani doručenka z poštovej zásielky. Odvolací súd ďalej zistil, že do spisu bola doplnená doručenka z predvolania na pojednávanie na deň 11.10.2011, z ktorej je zistené, že uvedená zásielka bola doručená právnemu zástupcovi odporcu dňa 13.10.2011. Odvolací súd teda musí konštatovať, že prvostupňový súd rozhodol v neprítomnosti odporcu bez toho, aby mal vedomosť o tom, či bol odporca, prípadne jeho právny zástupca na pojednávanie riadne a včas predvolaný. Za takejto situácie bolo potrebné rozsudok okresného súdu s poukazom na ust. § 221 ods. 1 písm. f/ O.s.p. zrušiť z dôvodu, že bola účastníkovi na strane odporcu odňatá možnosť konať pred súdom. Podľa ods. 2 odvolací súd vec vrátil prvostupňovému súdu na ďalšie konanie. Rozhodnutie bolo prijaté hlasovaním senátu pomerom hlasov X:X. Poučenie: Proti tomuto uzneseniu odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBB:2012:6109202138.2 (dáta aktuálne k 13. 11. 2026). Záväzné je znenie zverejnené súdom.




